  Виталий Пронин Нуналлы быдэ шаерамы йыло фермеръёс. Соослы саклык арысь аре бадӟымгес висъяське. Кылсярысь, Фермерлэн школаяз элькунысьтымы 27 мурт дышетскиз ни. Можга ёросысь Ефремовкаысь Алексей Шушков фермерлы грант сётэмын.Туспуктэм: гурт удысъя но сиён-юонъя министерстволэн пресс-службаезРоссиын «Фермерлэн школаез» проект кылем арысен ужа. Туэ со 15 улосъёсты огазеяз, 552 фермерлы тодон-валанзэ будэтыны юрттӥз. Дышетон радъяськиз котькуд улосын нимаз. Гуртоослы валэктӥзы, кызьы тылобурдо, пудо, муш вордоно, будосъёсын выроно, переработка усьтоно. Ваньзэ сое дунтэк радъязы Гурт удысъя министерство но Россельхозбанк. Шаерысьтымы школае 27 гуртоос пыриськизы. Котькудӥз аслэсьтыз бизнес-проектсэ гожтӥз. Уноезлэн фермер кариськемез потэ ни вал, но татчыозь мар бордысен кутскыны ӧз тодылэ. Табере котькудӥзлэн проектэз йылаз-пумаз вуттэмын. Та луонлык сётоз Гурт удысъя но сиён-юонъя министерствое грантлы вазиськыны, ужзэс мытон вылысь уксё курыны. Кылсярысь, «Агростартап» программая туэ чакламын 26 муртлы грант люкылыны — конкурс июнь шорын ортчоз. Нош «Семьяен ужась ферма» программая июль-августэ эшшо 6 грант люкылозы. Оглом 300 миллион манет тыр юрттэт сётӥськоз. Фермерлэн школаяз Россиысь 45 бизнес-проектъёс умоен пусъемын, 3-ез — шаерысьтымы. Балезино ёросысь Антон Колотов, Пичи Пурга ёросысь Евгения Орлова но Можга ёросысь Алексей Шушков быдэн 345 сюрс манет тыр грант утӥзы. Антон Колотов небыт но чурыт сыр пӧзьтыны малпа. Нуналаз 1 тонна йӧл бордысен ужаны кутскысал, шуэ. Пумен 3 тоннаозь вуттэмез потэ. Вӧй, йӧлвыл лэсьтыны медэ на. Евгения Орлова азьвыл администрациын ужа вал. 2019-тӥ арын кабинетын пукыны ӧз чида ни — ош вордыны ӧдъяз. Ӝутӥськыны юрттӥз Гурт удысъя но сиён-юонъя министерство — 3 миллион манет тыр грант висъяз. Туннэ 100 йыр пудоез ни. Табере герефорд выжыысь пудо басьтэмез потэ. Али арендае музъем кутонэн выре — уллё йылӥз ке, пудо сиён дасяны бусы кулэ луоз, шуэ. Нош Алексей Шушков лэсьтӥськон удысын тырше, быдэс Россиез котыръяз ни. Али ассэ быдэсак гурт удыслы сӥземез потэ. — Атае но выны муш вордонэн выро, — вера Алексей. — Вожъяськыса кадь учкылӥсько вал, таос весь инкуазен валче ужало шуыса. Ефремовка гуртам бертэмелы быдэ сюлэм бордазы куриськылӥз. Атае вӧзы юртъер пуктӥ. Гидкуазь пудотэк мӧзмыт шуыса, тылобурдо, парсь, ош басьтӥ. Кельшиз. Милям гуртамы тросэз пудо вордо. Вузаськыса поттэм уксёен техника басьтӥ. Картошка, бакча сиён будэтыны кутски, турын кизи. Ӝытъёсы жадьыса пыдъёсы гужетыло вал. Но ӵукна султэмелы но гидкуазе потэмелы быдэ шумпотыса малпалляй: та мынам музъеме. Табере эшшо тросгес пудо вордэме, сӥльын выреме потэ. Переработчикъёс ёросамы ик вань — кытчы келяны уг паймы. Нош туннэ ужез туж трос на. Ярам, семьяе бордам — визь-кенешен но, ужен но юртто. Ӵошен котьку капчигес. Фермерлэн школаез дунне шоры учконэз паськытатэ, аслыд осконэз будэтэ. — Таӵе школа азьланяз но ужалоз. Удмуртия палэнэ уз кыльы. Быгатэммыя ми но гуртоослы юрттомы. Озьы шаерамы эшшо тросгес луозы гуртъёсты ӝутӥсьёс но азинтӥсьёс. Али ёросъёсын 1 сюрс 300 котыр фермеръёс ужало ни, — вера гурт удысъя но сиён-юонъя министр Ольга Абрамова. Елена Сараматова  